กรณีศึกษา โมเดลธุรกิจของ ภาพถ่ายดาวเทียม
ถ้าหากพูดถึงประโยชน์ของดาวเทียม เราจะนึกถึงอะไร? หลายคนก็น่าจะบอกว่าเพื่อการโทรคมนาคม  ระบบแผนที่ หรือแม้แต่การพยากรณ์อากาศ   แต่รู้หรือไม่ว่า การใช้ภาพถ่ายดาวเทียม ก็สามารถนำมาคาดการณ์ผลประกอบการของบริษัทได้.. 
24 พ.ย. 2563

กรณีศึกษา โมเดลธุรกิจของ ภาพถ่ายดาวเทียม / โดย ลงทุนแมน
ถ้าหากพูดถึงประโยชน์ของดาวเทียม เราจะนึกถึงอะไร?
หลายคนก็น่าจะบอกว่าเพื่อการโทรคมนาคม 
ระบบแผนที่ หรือแม้แต่การพยากรณ์อากาศ
แต่รู้หรือไม่ว่า การใช้ภาพถ่ายดาวเทียม
ก็สามารถนำมาคาดการณ์ผลประกอบการของบริษัทได้..
แล้วมันทำได้อย่างไร?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ย้อนกลับไปเมื่อ 11 ปีก่อน Tom Diamond ผู้อำนวยการบริษัทที่ปรึกษาแห่งหนึ่ง
ได้ไปเยี่ยมน้องชาย ที่ทำงานอยู่ในบริษัทดาวเทียมแล้วก็ได้นึกเหตุการณ์ในอดีต
โดยเหตุการณ์ครั้งนั้นก็คือ เจ้าของ Walmart อยากรู้ว่าร้านค้าของตนเป็นอย่างไร 
เจ้าของ Walmart จึงได้ใช้ภาพถ่ายดาวเทียมดูรถที่จอดอยู่ในลานจอดรถของร้านค้านั้น
จากเรื่องที่นึกขึ้นได้โดยบังเอิญ เขาจึงผุดไอเดียขึ้นว่า
แล้วถ้าเราไม่ได้ดูแค่สาขาเดียว แต่นับจำนวนรถทุกคันที่จอดอยู่ใน Walmart ทุกสาขาจะเป็นอย่างไร
พอตั้งคำถามเสร็จ 2 พี่น้องคู่นี้ ก็ได้นับจำนวนรถทุกคันที่จอดอยู่ใน Walmart ทุกสาขา
ผ่านไปหลายเดือน พวกเขาพบว่าจำนวนรถที่จอดอยู่ใน Walmart นั้น 
สามารถนำไปเป็นข้อมูลประกอบการคาดการณ์รายได้ของ Walmart ได้
พอเรื่องเป็นแบบนั้น จึงทำให้ Tom และน้องชายของเขาร่วมกันก่อตั้งบริษัท RS Metrics ขึ้นมา
เพื่อทำธุรกิจวิเคราะห์ข้อมูลจากภาพถ่ายดาวเทียม และนำไปขายให้กับผู้อื่น
โดยลูกค้าคนแรกของ RS Metrics เป็นนักวิเคราะห์การลงทุน
นักวิเคราะห์คนนี้ต้องการที่จะนับรถทุกคันที่จอดอยู่ในแมคโดนัลด์ 
เพื่อนำข้อมูลไปประกอบบทวิเคราะห์
นอกจากลูกค้าที่เป็นบุคคลแล้ว บริษัทแห่งนี้ก็ยังมีลูกค้าเป็นบริษัทขนาดใหญ่ เช่น
บริษัทที่ทำธุรกิจด้านการค้าปลีก อย่าง Lowe’s และ The Home Depot 
ต่างก็ขอให้พวกเขาคอยเฝ้าดูหน้าร้าน เพื่อนำไปวัดศักยภาพของสาขา
แต่แล้วจุดเปลี่ยนสำคัญก็มาถึง ในช่วงกลางปี 2010 
นักวิเคราะห์การลงทุนรายหนึ่ง ได้ซื้อข้อมูลรถที่จอดอยู่ใน Walmart ไป 
แล้วตีพิมพ์ลงในบทวิเคราะห์รายไตรมาสของ Walmart
โดยระบุว่าจำนวนรถที่จอดอยู่ใน Walmart นั้น มีแนวโน้มที่จะทำให้ผลประกอบการในไตรมาสที่กำลังจะถึงนี้ดีกว่าที่หลายคนคาดการณ์ไว้ และราคาหุ้น Walmart ในตอนนั้นถือว่ามีมูลค่าต่ำกว่ามูลค่าที่แท้จริง
นอกจากนี้ยังมีการพิสูจน์อีกว่า ภาพถ่ายทางดาวเทียม สามารถนำไปประกอบการคาดการณ์ผลประกอบการของบริษัทได้
ทีนี้เรามาดูตัวอย่างที่นักวิจัยนำข้อมูลจากดาวเทียมไปวัดผลการลงทุนย้อนหลังพบว่า
ในช่วงก่อนที่บริษัทเหล่านั้นจะประกาศผลประกอบการ 
หากเราทำการ Short Sell บริษัทที่มีรายได้จากหน้าร้านเป็นหลัก 
เช่น Starbucks, Walmart และ Costco 
โดยเลือกบริษัท ที่ลานจอดรถหนาแน่นเป็นพิเศษ
การลงทุนของเราจะได้รับผลตอบแทนสูงกว่าเกณฑ์มาตรฐานประมาณ 4.7%
ซึ่งนั่นเป็นเพราะช่วงที่ลานจอดรถแน่น เป็นจุดพีกของหน้าร้าน
และการที่เรา Short Sell จึงหมายถึง การขายหุ้น ณ จุดนั้น
เพื่อทำกำไรก่อนที่ลานจอดรถจะกลับไปอยู่ในสภาวะปกติ
แล้วนอกจากการนำไปประกอบการคาดการณ์ผลประกอบการแล้ว
ภาพถ่ายจากดาวเทียมสามารถเอาไปทำอะไรได้อีกบ้าง?
ภาพถ่ายทางดาวเทียม ไม่เพียงแต่ใช้ดูลานจอดรถเท่านั้น ยังสามารถใช้กับการลงทุนอย่างอื่นได้ด้วย
เช่น เหตุการณ์ที่รถไฟที่กำลังบรรทุกเหล็กกล้าได้ตกราง ทำให้ราคาของเหล็กกล้าพุ่งสูงขึ้น
แต่นักลงทุนบางส่วน ที่ได้ใช้ข้อมูลจากภาพถ่ายทางดาวเทียมมาวิเคราะห์พบว่า
เหล็กกล้าเหล่านั้นกองอยู่ในพื้นราบ สามารถเก็บกลับขึ้นมาใหม่อย่างง่ายดาย 
นักลงทุนเหล่านั้นจึงคาดการณ์ว่า ราคาเหล็กกล้าจะไม่ได้มีความผันผวน และพุ่งสูงขึ้นอย่างที่หลายคนคาดการณ์ไว้
ซึ่งแม้ในช่วงแรกราคาของเหล็กกล้าก็พุ่งสูงขึ้นจริง  
แต่ในภายหลังเมื่อตลาดรับรู้ว่า เหล็กกล้าที่ตกรางสามารถกู้คืนมาได้อย่างรวดเร็ว
สุดท้ายราคาที่เคยพุ่งสูงขึ้นไป ก็กลับดิ่งลงมา
ดังนั้นนักลงทุนที่ได้วิเคราะห์เหตุการณ์ผ่านภาพถ่ายจากดาวเทียม 
จึงสามารถทำกำไรจากเหตุการณ์นี้ไปได้ เช่นกัน
เมื่ออ่านมาถึงตรงนี้ เราก็สามารถสรุปได้ว่านอกเหนือจากการที่เรานั่งวิเคราะห์ตัวเลข 
ตัวอักษรที่บริษัทในตลาดหลักทรัพย์ร่างให้เราอ่านในทุกไตรมาสแล้ว
เราก็สามารถใช้ข้อมูลอื่นๆ อย่างการออกไปดูธุรกิจที่หน้าร้าน
หรือแม้แต่ใช้ภาพถ่ายจากดาวเทียมมาเป็นข้อมูลประกอบการวิเคราะห์ของเราได้
นอกจากนั้น ข้อคิดอีกเรื่องก็คือ ความเป็นคนช่างคิด ช่างสังเกตก็สามารถกลายไปเป็นธุรกิจได้
อย่างที่คุณ Tom ที่ได้ผุดไอเดียขึ้นจากการจำได้ว่าเจ้าของ Walmart 
เคยดูภาพถ่ายหน้าร้านของตัวเอง และก็ได้นำเรื่องราวดังกล่าว
ไปต่อยอด จนกลายเป็นธุรกิจวิเคราะห์ภาพถ่ายจากดาวเทียม นั่นเอง..
----------------------
Blockdit เป็นแพลตฟอร์ม สำหรับนักอ่าน และนักเขียน 
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ 
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-